CELEX: 52020PC0626
Language: da
Date: 2020-09-28
Title: Forslag til RÅDETS AFGØRELSE om den holdning, der skal indtages på Den Europæiske Unions vegne inden for rammerne af konventionen om bevarelse af laksebestanden i Nordatlanten, for så vidt angår Det Forenede Kongeriges ansøgning om tiltrædelse af nævnte konvention, og om ophævelse af afgørelse (EU) 2019/937

EUROPA-KOMMISSIONEN
            Bruxelles, den 28.9.2020
            COM(2020) 626 final
            2020/0282(NLE)
            Forslag til
            RÅDETS AFGØRELSE
            om den holdning, der skal indtages på Den Europæiske Unions vegne inden for rammerne af konventionen om bevarelse af laksebestanden i Nordatlanten, for så vidt angår Det Forenede Kongeriges ansøgning om tiltrædelse af nævnte konvention, og om ophævelse af afgørelse (EU) 2019/937 
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag vedrører afgørelsen om fastlæggelse af den holdning, der skal indtages på Den Europæiske Unions vegne i det organ, der er oprettet i henhold til konventionen om bevarelse af laksebestanden i Nordatlanten
                  1
                ("NASCO-konventionen"), til Det Forenede Kongerige Storbritannien og Nordirlands ("Det Forenede Kongerige") tiltrædelse af nævnte konvention på et selvstændigt grundlag i overgangsperioden.
            
            
               2.Baggrund for forslaget
            
            
               Den 29. marts 2017 meddelte Det Forenede Kongerige Det Europæiske Råd, at det havde til hensigt at træde ud af Den Europæiske Union i overensstemmelse med artikel 50 i traktaten om Den Europæiske Union. 
            
            
               Unionen og Det Forenede Kongerige har forhandlet en udtrædelsesaftale, jf. artikel 50 i traktaten om Den Europæiske Union. Udtrædelsesaftalen
                  2
                trådte i kraft den 1. februar 2020, efter at den var blevet vedtaget den 17. oktober 2019 sammen med den politiske erklæring, der fastlægger rammerne for det fremtidige partnerskab mellem Unionen og Det Forenede Kongerige. 
            
            
               Udtrædelsesaftalens artikel 127, stk. 1, indeholder bestemmelser om en overgangsperiode, hvor EU-retten fortsat finder anvendelse på og i Det Forenede Kongerige ("overgangsperioden"). Overgangsperioden udløber den 31. december 2020. I henhold til udtrædelsesaftalens artikel 129, stk. 1, er Det Forenede Kongerige i overgangsperioden bundet af de forpligtelser, der følger af internationale aftaler indgået af Unionen, af medlemsstater, som handler på dens vegne, eller af Unionen og dens medlemsstater, der handler i fællesskab. I henhold til udtrædelsesaftalens artikel 129, stk. 3, skal Det Forenede Kongerige i overensstemmelse med princippet om loyalt samarbejde i overgangsperioden afstå fra handlinger eller initiativer, der kan skade Unionens interesser, navnlig inden for rammerne af internationale organisationer, agenturer, konferencer eller fora, som Det Forenede Kongerige er selvstændig part i. 
            
            
               Unionen har meddelt sine internationale partnere de særlige ordninger, der er fastsat i udtrædelsesaftalen. Det fremgår af aftalen, at Det Forenede Kongerige i overgangsperioden skal behandles som en medlemsstat i forbindelse med de internationale aftaler, der er indgået af Unionen. 
            
            
               NASCO-konventionen finder i øjeblikket anvendelse på Det Forenede Kongerige, eftersom Unionen er kontraherende part i konventionen. Dette forhold ophører på den dato, hvor Det Forenede Kongerige ikke længere er omfattet af NASCO-konventionen i egenskab af EU-medlemsstat.
            
            
               NASCO-konventionens vigtigste formål er gennem samråd og samarbejde at medvirke til bevarelsen, genopbygningen, forøgelsen og den rationelle forvaltning af laksebestande under hensyntagen til de bedste foreliggende videnskabelige data. NASCO-konventionen trådte i kraft den 1. oktober 1983. Rådet for Den Europæiske Union er depositar for NASCO-konventionen. 
            
            
               Det Forenede Kongerige indgav med sit brev til formanden for Rådet for NASCO den 28. februar 2019 en ansøgning om godkendelse af landets tiltrædelse af NASCO-konventionen. Den 11. marts 2019 meddelte NASCO's sekretariat alle konventionens parter, herunder Europa-Kommissionen, dette. I henhold til artikel 17 i NASCO-konventionen er forudgående godkendelse fra Rådet for NASCO nødvendig, for at Det Forenede Kongeriges tiltrædelse kan anses for gyldig.
            
            
               Det Forenede Kongerige har præciseret, at det har indgivet sin ansøgning som led i en nødplan for det tilfælde, at der ikke foreligger en udtrædelsesaftale. Det Forenede Kongerige angav i sin ansøgning, at "[h]vis udtrædelsesaftalen undertegnes, ratificeres og godkendes […], vil Det Forenede Kongerige afstå fra at deponere sit tiltrædelsesdokument med henblik på at opnå medlemsskab af NASCO i eget navn med virkning fra datoen for landets udtræden af Den Europæiske Union."
            
            
               Den 27. maj 2019 vedtog Rådet afgørelse (EU) 2019/937
                  3
                om fastlæggelse af den holdning, som skal indtages på Den Europæiske Unions vegne inden for rammerne af NASCO-konventionen til Det Forenede Kongeriges ansøgning om tiltrædelse af konventionen. Den holdning, der fastlægges i nævnte afgørelse, er at godkende Det Forenede Kongeriges tiltrædelse af NASCO-konventionen, men godkendelsen skulle dog gives fra det øjeblik, hvor EU-retten ophører med at finde anvendelse på Det Forenede Kongerige.
            
            
               I overensstemmelse med udtrædelsesaftalens artikel 129, stk. 4, kan Det Forenede Kongerige i overgangsperioden forhandle, undertegne og ratificere internationale aftaler, det har indgået på egne vegne på områder, hvor Unionen har enekompetence, forudsat at disse aftaler ikke træder i kraft eller finder anvendelse i overgangsperioden, medmindre Unionen har godkendt det. I Rådets afgørelse 2020/135
                  4
                fastsættes betingelserne og proceduren for at give sådanne godkendelser.
            
            
               Det Forenede Kongerige har ved brev af 3. april 2020 meddelt Europa-Kommissionen sin hensigt om på egne vegne at give sit samtykke til at blive bundet af NASCO-konventionen. 
            
            
               Den 9. juli 2020 modtog sekretariatet en e-mail fra Rådet for Den Europæiske Union (depositar for NASCO-konventionen), som var vedhæftet en ansøgning fra Det Forenede Kongerige om tiltrædelse af NASCO-konventionen og et brev til formanden for NASCO. Denne blev rundsendt den 24. juli 2020. I brevet til formanden hedder det, at "Det Forenede Kongerige har til hensigt at tiltræde konventionen på en måde, der er i overensstemmelse med dets forpligtelser i henhold til udtrædelsesaftalen."
            
            
               Ved Rådets gennemførelsesafgørelse XXX
                  5
                bemyndiges Det Forenede Kongerige til på egne vegne at give sit samtykke til at blive bundet af NASCO-konventionen, da betingelserne i artikel 3, stk. 1, i afgørelse (EU) 2020/135 er opfyldt. 
            
            
            
               2.1Organisationen til Bevarelse af Laksebestanden i Nordatlanten
            
         
         
            
               Organisationen til Bevarelse af Laksebestanden i Nordatlanten er en international organisation, der er oprettet under NASCO-konventionen. Den blev oprettet under direkte hensyntagen til de særlige bestemmelser om anadrome fiskebestande, der er fastsat i artikel 66 i De Forenede Nationers havretskonvention af 10. december 1982 (herefter "UNCLOS")
                  6
               . 
            
            
               Konventionen finder anvendelse på de bestande af vildlaks, som under migrationen bevæger sig uden for områder henhørende under de nordatlantiske kyststaters fiskerijurisdiktion nord for 36° nordlig bredde. 
            
            
               NASCO er derfor ansvarlig for reguleringen af fiskeri af vildlaks på havet i hele Nordatlanten. Den behandler endvidere spørgsmål vedrørende bevarelsen af vildlaksebestande. I en bredere sammenhæng overvejer NASCO også yderligere foranstaltninger for farvande under de kontraherende parters jurisdiktion, som er nødvendige for at sikre overlevelse for vilde atlanterhavslaks. 
            
            
               NASCO har status som juridisk person og besidder i sine forbindelser med andre internationale organisationer og på de kontraherende parters områder den rets- og handleevne, der er nødvendig, for at den kan udføre sine opgaver og opfylde sit formål.
            
            
               2.2NASCO
            
            
               NASCO består af et råd, tre regionale kommissioner (Kommissionen for Nordamerika, Kommissionen for det Nordøstlige Atlanterhav og Kommissionen for Vestgrønland) og et sekretariat. Rådet har repræsentanter fra alle kontraherende parter i konventionen: Canada, Danmark (for så vidt angår Færøerne og Grønland), Den Europæiske Union, Norge, Den Russiske Føderation og Amerikas Forenede Stater. Frankrig (for så vidt angår St. Pierre og Miquelon) deltager i NASCO's møder som observatør.
            
            
               Den Europæiske Union er part i NASCO-konventionen, fordi formålet med konventionen er omfattet af den fælles fiskeripolitik, inden for hvilken Unionen har enekompetence. Medlemsstaterne er omfattet af NASCO-konventionen i henhold til EU-retten. 
            
            
               Den Europæiske Union er fuldgyldigt medlem af både Kommissionen for det Nordøstlige Atlanterhav og Kommissionen for Vestgrønland. I Kommissionen for Nordamerika har Den Europæiske Union ret til at forelægge og stemme om forslag til regulerende foranstaltninger for bestande af vildlaks med oprindelse i Unionens områder. Med henblik herpå betragtes Unionen som medlem af denne kommission for så vidt angår behandlingen af disse forslag.
            
            
               2.3NASCO's påtænkte retsakt
            
            
               NASCO-konventionen er åben for tiltrædelse, med forbehold for godkendelse i Rådet for NASCO, af enhver stat, som udøver fiskerijurisdiktion i Nordatlanten eller er en stat, hvorfra laksebestande hidrører. 
            
            
               I brev af 28. februar 2019 forelagde Det Forenede Kongerige formanden for Rådet for NASCO en ansøgning om godkendelse til at tiltræde NASCO-konventionen. Den 11. marts 2019 meddelte NASCO's sekretariat alle parterne i konventionen, herunder Europa-Kommissionen, dette. I henhold til artikel 17 i NASCO-konventionen er forudgående godkendelse fra Rådet for NASCO påkrævet, for at Det Forenede Kongeriges tiltrædelse kan anses for gyldig.  
            
            
               Afgørelser i Rådet for NASCO træffes med et flertal på tre fjerdedele af de på mødet tilstedeværende og stemmeafgivende medlemmer. Afstemning finder kun sted, hvis to tredjedele af medlemmerne af rådet er til stede. 
            
            
               Godkendelses- eller tiltrædelsesinstrumenterne skal deponeres hos depositaren. For hver part, der tiltræder NASCO-konventionen efter deponeringen af de fornødne ratifikations-, godkendelses- eller tiltrædelsesinstrumenter, træder konventionen i kraft på dagen for deponeringen af tiltrædelsesinstrumentet. 
            
            
               3.DEN HOLDNING, DER SKAL INDTAGES PÅ UNIONENS VEGNE
            
            
               Formålet med nærværende rådsafgørelse er at gøre det muligt for Kommissionen på Unionens vegne at godkende Det Forenede Kongeriges tiltrædelse af NASCO-konventionen. 
            
            
               Et af de centrale mål for den fælles fiskeripolitik som fastsat i Europa-Parlamentets og Rådets forordning (EU) nr. 1380/2013
                  7
                er at sikre, at fiskeriet er miljømæssigt, økonomisk og socialt bæredygtigt og forvaltes på en måde, der er i overensstemmelse med målene om at opnå økonomiske, sociale og beskæftigelsesmæssige fordele, om at genoprette fiskebestandene og opretholde disse på niveauer, der kan give det maksimale bæredygtige udbytte og bidrage til fødevareforsyningssikkerheden. 
            
            
               Det er i Unionens interesse, at Det Forenede Kongerige samarbejder om forvaltningen af laksebestande i fuld overensstemmelse med bestemmelserne i UNCLOS, De Forenede Nationers aftale om gennemførelsen af bestemmelserne i De Forenede Nationers havretskonvention af 10. december 1982 vedrørende bevarelse og forvaltning af fælles fiskebestande og stærkt vandrende fiskebestande af 4. august 1995
                  8
                (UNFSA) og andre internationale aftaler eller folkeretlige normer. 
            
            
               I henhold til artikel 66 i UNCLOS skal stater, i hvis floder anadrome bestande har deres oprindelse, have den primære interesse i og ansvar for sådanne bestande. Den stat, i hvilken anadrome bestande har deres oprindelse, skal sikre bevarelsen af disse gennem indførelse af passende reguleringsforanstaltninger for fiskeri i alle farvande, som ligger inden for de ydre grænser af dens eksklusive økonomiske zone. I tilfælde, hvor anadrome bestande vandrer ind i eller gennem farvande, som ligger inden for en anden stats end oprindelsesstatens eksklusive økonomiske zones ydre grænser, skal denne anden stat samarbejde med oprindelsesstaten med henblik på bevarelse og forvaltning af sådanne bestande.
            
            
               Stater, i hvis floder anadrome bestande har deres oprindelse, og andre stater, der fisker disse bestande, skal iværksætte foranstaltninger til gennemførelse af artikel 66 i UNCLOS. Dette samarbejde kan etableres inden for rammerne af regionale fiskeriforvaltningsorganisationer.
            
            
               Det Forenede Kongerige har som oprindelsesstat og som stat, der udøver fiskerijurisdiktion, legitime interesser i NASCO-konventionsområdet, idet farvandene i Det Forenede Kongeriges eksklusive økonomiske zone og i det tilstødende åbne hav er omfattet af NASCO-konventionens anvendelsesområde. 
            
         
         
            
               Det Forenede Kongeriges tiltrædelse af NASCO-konventionen vil sætte landet i stand til at samarbejde om lakseforvaltnings- og bevarelsesforanstaltninger under behørig hensyntagen til andre landes og Den Europæiske Unions rettigheder, interesser og pligter og til at sikre, at fiskeriet udøves således, at den eller de pågældende bestande udnyttes bæredygtigt.
            
            
               I lyset af Det Forenede Kongeriges legitime fiskeriinteresser i NASCO-konventionsområdet, Det Forenede Kongeriges forpligtelse til at samarbejde om fiskeriforvaltning og behovet for at sikre NASCO-afgørelserne bindende karakter ved Det Forenede Kongeriges tiltrædelse anbefaler Kommissionen, at Det Forenede Kongeriges ansøgning godkendes.  
            
            
               Det foreslås, at Kommissionen tillægges beføjelser til at meddele formanden for Rådet for NASCO Unionens holdning, som er at godkende Det Forenede Kongeriges tiltrædelse fra det tidspunkt, hvor EU-retten ophører med at finde anvendelse på Det Forenede Kongerige, og udøve stemmeretten under samme retningslinjer i forbindelse med Rådet for NASCO, når der træffes beslutning om Det Forenede Kongeriges medlemsskab. 
            
            
               Afgørelse (EU) 2019/937 bør ophæves, således at Unionen kan godkende tiltrædelsen før overgangsperiodens udløb. 
            
            
               4.Retsgrundlag
            
            
               4.1Proceduremæssigt retsgrundlag
            
            
               4.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler. Det omfatter også instrumenter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver"
                  9
               .
            
            
               4.1.2.Princippernes anvendelse på det foreliggende tilfælde
            
            
               NASCO-konventionen er åben for tiltrædelse, med forbehold af godkendelse i Rådet for NASCO, af enhver stat, som udøver fiskerijurisdiktion i Nordatlanten eller er en stat, hvorfra laksebestande hidrører. 
            
            
               Afgørelser i Rådet for NASCO træffes med et flertal på tre fjerdedele af de på mødet tilstedeværende og stemmeafgivende medlemmer. Afstemning finder kun sted, når tredjedele af medlemmerne af Rådet for NASCO er til stede. 
            
            
               Tiltrædelse sker ved deponering af et tiltrædelsesinstrument hos depositaren og får virkning fra datoen for dennes modtagelse heraf. 
            
            
               Depositaren underretter alle underskrivere og alle tiltrædende parter om de godkendelses- og tiltrædelsesinstrumenter, der deponeres, og meddeler dem, fra hvilken dato og for hvilke parter konventionen træder i kraft.
            
            
               Det Forenede Kongeriges tiltræden vil, når den får virkning, være bindende i henhold til folkeretten i overensstemmelse med artikel 17, stk. 3, i NASCO-konventionen og vil kunne få afgørende indflydelse på indholdet af EU-lovgivningen. 
            
            
               Den påtænkte retsakt supplerer eller ændrer ikke den institutionelle ramme for NASCO-konventionen. Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               4.2Materielt retsgrundlag
            
            
               4.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den retsakt, hvortil der skal indtages en holdning på Unionens vegne. Hvis retsakten har et dobbelt formål eller består af to elementer, og det ene af disse formål eller elementer kan bestemmes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, have et enkelt materielt retsgrundlag, nemlig det, der kræves af det primære eller fremherskende formål eller element.
            
            
               4.2.2.Princippernes anvendelse på det foreliggende tilfælde
            
         
         
            
               Den påtænkte retsakts primære formål og indhold vedrører den fælles fiskeripolitik.
            
            
               Det materielle retsgrundlag for den foreslåede afgørelse er derfor artikel 43 i TEUF.
            
            
               4.3Konklusion
            
            
               Retsgrundlaget for den foreslåede afgørelse bør være artikel 43 sammenholdt med artikel 218, stk. 9, i TEUF.
            
            
               2020/0282 (NLE)
            
            
               Forslag til
            
            
               RÅDETS AFGØRELSE
            
            
               om den holdning, der skal indtages på Den Europæiske Unions vegne inden for rammerne af konventionen om bevarelse af laksebestanden i Nordatlanten, for så vidt angår Det Forenede Kongeriges ansøgning om tiltrædelse af nævnte konvention, og om ophævelse af afgørelse (EU) 2019/937 
               
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 43 sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Konventionen om bevarelse af laksebestanden i Nordatlanten
                  10
                ("NASCO-konventionen") blev godkendt ved Rådets afgørelse 82/886/EØF
                  11
                og trådte i kraft den 1. oktober 1983. 
            
            
               (2)NASCO-konventionen finder i øjeblikket anvendelse på Det Forenede Kongerige, da Unionen er kontraherende part i konventionen.
            
            
               (3)I henhold til artikel 17, stk. 3, i NASCO-konventionen er konventionen åben for tiltrædelse, med forbehold af godkendelse i Rådet for Organisationen til Bevarelse af Laksebestanden i Nordatlanten, der er oprettet ved NASCO-konventionen, af enhver stat, som udøver fiskerijurisdiktion i Nordatlanten eller er en stat, hvorfra laksebestande hidrører.
            
            
               (4)Den 27. maj 2019 vedtog Rådet afgørelse (EU) 2019/937
                  12
                om den holdning, som på Unionens vegne skal indtages inden for rammerne af konventionen om bevarelse af laksebestanden i Nordatlanten, for så vidt angår Det Forenede Kongeriges ansøgning om tiltrædelse af denne konvention. Den holdning, der fastlægges i nævnte afgørelse, er at godkende Det Forenede Kongeriges tiltrædelse af NASCO-konventionen, men godkendelsen skulle dog gives fra det øjeblik, hvor EU-retten ophører med at finde anvendelse på Det Forenede Kongerige.
            
            
               (5)I henhold til artikel 129, stk. 4, i aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab kan Det Forenede Kongerige i overgangsperioden forhandle, undertegne og ratificere internationale aftaler, det har indgået på egne vegne på områder, hvor Unionen har enekompetence, forudsat at disse aftaler ikke træder i kraft eller finder anvendelse i overgangsperioden, medmindre Unionen har godkendt det. I Rådets afgørelse (EU) 2020/135
                  13
                fastsættes betingelserne og proceduren for at give sådanne godkendelser.
            
            
               (6)Det Forenede Kongerige har ved brev af 3. april 2020 meddelt Europa-Kommissionen sin hensigt om på egne vegne at give sit samtykke til i overgangsperioden at blive bundet af NASCO-konventionen.
            
            
               (7)Rådets gennemførelsesafgørelse (EU) 2020/XXX
                  14
                bemyndiger Det Forenede Kongerige til at give sit samtykke til på egne vegne at blive bundet af NASCO-konventionen, idet betingelserne i artikel 3, stk. 1, i afgørelse (EU) 2020/135 er opfyldt.
            
            
               (8)I henhold til artikel 66 i De Forenede Nationers havretskonvention ("UNCLOS")
                  15
                har stater , i hvis floder anadrome bestande har deres oprindelse, den primære interesse i og ansvar for sådanne bestande. Den stat, i hvilken anadrome bestande har deres oprindelse, skal sikre bevarelsen af disse gennem indførelse af passende reguleringsforanstaltninger for fiskeri i alle farvande, som ligger inden for de ydre grænser af dens eksklusive økonomiske zone. I tilfælde, hvor anadrome bestande vandrer ind i eller gennem farvande, som ligger inden for en anden stats end oprindelsesstatens eksklusive økonomiske zones ydre grænser, skal denne anden stat samarbejde med oprindelsesstaten med henblik på bevarelse og forvaltning af sådanne bestande. 
            
         
         
            
               (9)For at hindre ikkebæredygtigt fiskeri er det i Unionens interesse, at Det Forenede Kongerige samarbejder om forvaltningen af laksebestande i fuld overensstemmelse med bestemmelserne i UNCLOS, De Forenede Nationers aftale om gennemførelsen af bestemmelserne i De Forenede Nationers havretskonvention af 10. december 1982 vedrørende bevarelse og forvaltning af fælles fiskebestande og stærkt vandrende fiskebestande af 4. august 1995
                  16
                ("UNFSA") og andre internationale aftaler eller folkeretlige normer. 
            
            
               (10)Som fastsat i artikel 66 i UNCLOS skal den stat, i hvilken anadrome bestande har deres oprindelse, og andre stater, som driver fiskeri efter disse bestande, træffe foranstaltninger til gennemførelsen af nævnte artikel. Dette samarbejde kan etableres inden for rammerne af regionale fiskeriforvaltningsorganisationer.
            
            
               (11)Det Forenede Kongeriges tiltrædelse af NASCO-konventionen vil sætte det i stand til at samarbejde om de nødvendige bevarelses- og forvaltningsforanstaltninger under behørig hensyntagen til andre landes og Unionens rettigheder, interesser og pligter og sikre, at fiskeriaktiviteterne udøves, således at de pågældende laksebestande udnyttes på bæredygtig vis.
            
            
               (12)Hvis Det Forenede Kongeriges tiltræder før udløbet af overgangsperioden, vil det være i stand til fuldt ud at opfylde de forpligtelser, der følger af UNCLOS for så vidt angår bevarelses- og forvaltningsforanstaltninger, der får virkning fra det tidspunkt, hvor overgangsperioden udløber, og EU-retten ophører med at finde anvendelse på Det Forenede Kongerige. Det er derfor i Unionens interesse at godkende Det Forenede Kongeriges ansøgning om tiltrædelse af NASCO-konventionen.
            
            
               (13)Af hensyn til klarheden og retssikkerheden bør afgørelse (EU) 2019/937 ophæves —  
            
            
               VEDTAGET DENNE AFGØRELSE:
            
            
               Artikel 1
            
            
               1.Den holdning, der skal indtages på Unionens vegne i Rådet for Organisationen til Bevarelse af Laksebestanden i Nordatlanten ("Rådet for NASCO"), som er oprettet ved konventionen om bevarelse af laksebestande i Nordatlanten ("NASCO-konventionen"), er at godkende Det Forenede Kongeriges ansøgning om tiltrædelse af nævnte konvention. 
            
            
               2.Kommissionen tillægges beføjelser til at' stemme i Rådet for NASCO om Det Forenede Kongeriges tiltrædelse af NASCO-konventionen og om Det Forenede Kongeriges medlemsskab af Kommissionen for Vestgrønland og Kommissionen for det Nordøstlige Atlanterhav. 
            
            
               Artikel 2
            
            
               Afgørelse (EU) 2019/937 ophæves. 
            
            
               Artikel 3
            
            
               Denne afgørelse er rettet til Kommissionen.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EFT L 378 af 31.12.1982, s. 24. 
               
               
                  
                     (2)
                  
                        Aftale om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (EUT C 384I af 12.11.2019, s. 1).
               
               
                  
                     (3)
                  
                        Rådets afgørelse (EU) 2019/937 af 27. maj 2019 om den holdning, som på Unionens vegne skal indtages inden for rammerne af konventionen om bevarelse af laksebestanden i Nordatlanten, for så vidt angår Det Forenede Kongeriges ansøgning om tiltrædelse af denne konvention, EUT L 149 af 7.6.2019, s. 61.
               
               
                  
                     (4)
                  
                        Rådets afgørelse (EU) 2020/135 af 30. januar 2020 om indgåelse af aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab, EUT L 29 af 31.1.2020, s. 1.
               
               
                  
                     (5)
                  
                        Rådets gennemførelsesafgørelse (EU) 2020/XXX af [dato] om bemyndigelse af Det Forenede Kongerige til at give sit samtykke til på egne vegne at blive bundet af visse internationale aftaler vedrørende Unionens fælles fiskeripolitik, der træder i kraft eller anvendes i overgangsperioden (EUT L xxx af xxx, s. xxx).
               
               
                  
                     (6)
                  
                        De Forenede Nationers havretskonvention (EFT L 179 af 23.6.1998, s. 3).
               
               
                  
                     (7)
                  
                        EUT L 354 af 28.12.2013, s. 22.
               
               
                  
                     (8)
                  
                        Aftale om gennemførelsen af bestemmelserne i De Forenede Nationers havretskonvention af 10. december 1982 vedrørende bevarelse og forvaltning af fælles fiskebestande og stærkt vandrende fiskebestande — Erklæring vedrørende Det Europæiske Fællesskabs kompetence — Fortolkende erklæringer (EFT L 189 af 3.7.1998, s. 17).
               
               
                  
                     (9)
                  
                        Domstolens dom af 7. oktober 2014, Tyskland mod Rådet, C-399/12, ECLI:EU:C:2014:2258, præmis 61-64. 
               
               
                  
                     (10)
                  
                        EFT L 378 af 31.12.1982, s. 25.
               
               
                  
                     (11)
                  
                        Rådets afgørelse 82/886/EØF af 13. december 1982 om indgåelse af konventionen om bevarelse af laksebestanden i Nordatlanten (EFT L 378 af 31.12.1982, s. 24). 
               
               
                  
                     (12)
                  
                        Rådets afgørelse (EU) 2019/937 af 27. maj 2019 om den holdning, som på Unionens vegne skal indtages inden for rammerne af konventionen om bevarelse af laksebestanden i Nordatlanten, for så vidt angår Det Forenede Kongeriges ansøgning om tiltrædelse af denne konvention, EUT L 149 af 7.6.2019, s. 61.
               
               
                  
                     (13)
                  
                        Rådets afgørelse (EU) 2020/135 af 30. januar 2020 om indgåelse af aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (EUT L 29 af 31.1.2020, s. 1).
               
               
                  
                     (14)
                  
                        Rådets gennemførelsesafgørelse (EU) 2020/XXX af [dato] om bemyndigelse af Det Forenede Kongerige til at give sit samtykke til på egne vegne at blive bundet af visse internationale aftaler vedrørende Unionens fælles fiskeripolitik, der træder i kraft eller anvendes i overgangsperioden (EUT L xxx af xxx, s. xxx).
               
               
                  
                     (15)
                  
                        EFT L 179 af 23.6.1998, s. 3.
               
               
                  
                     (16)
                  
                        EFT L 189 af 3.7.1998, s. 14.